text: Kulturministeren: Vi er nødt til at spare på højskolerne 
  22 oktober 2015 kl. 16.17
  Kulturminister Bertel Haarder (V) siger til TV SYD, at det ikke kan undgås, at folkehøjskolerne skal spare. 
  Regeringen vil spare 120 millioner på de danske folkehøjskoler over de næste fire år. Og den udmelding står kulturminster Bertel Haarder (V) ved i en udtalelse til TV SYD.
  I det Syd- og Sønderjyske er Brandbjerg Højskole i fare for at lukke, hvis besparelserne bliver en realitet. Alligevel holder ministeren fast.
  - Hvis vi skal have råd til en opprioritering af vores kernevelfærd, så må alle holde for. Derfor bliver alle kulturområdets statslige institutioner, på lige fod med alle andre ministeriers institutioner og kommunerne, berørt. Dermed altså også Højskolerne, siger kulturminister Bertel Haarder (V) til TV SYD.
  I 2010 blev folkehøjskolerne også beskåret i statstilskudet. Der er 15 højskoler i Syd- og Sønderjylland, der kan blive berørt af regeringens spareforslag.
  